מעולם לא פגשתי אותך ואתה מעולם לא פגשת אותי, אבל הבנתי מאחי ומהשגריר אילון שהתבטאת לגבי התבטאויות זדוניות וכוזבות, ובייחוד טענת שגזלתי זכויות קניין רוחני מהרצוג. אני כותב כדי ליידע אותך שהדבר אינו נכון, וכי אגן על עצמי בכל תוקף מפני השתלחויותיך.

על אף השתלחותך חסרת השחר, הבנתי מהשגריר אילון כי עד כה היית עובד ציבור נאמן וכי אתה ידוע ביושרך. אני כותב מכתב זה למקרה שהשגריר אילון התרשם מאישיותך נאמנה, והצהרותיך מבוססות על מידע מוטעה שקיבלת ואין בהן כוונת זדון. אני מבקש להודיע לך שלא זו בלבד שטענותיך מוטעות, אלו הן טעויות קלות להפרכה המעמידות בספק את יושרתו של המוסד שאתה שייך אליו ואת יושרתך שלך.

במכתב זה אפרט רק דוגמה קטנה אחת מתוך השקרים הבוטים והרבים המופיעים בתלונה. כוונתי לסעיף 3.14, שבו נאמר כי אורי לא ידע כי הגשתי בקשת פטנט על הגליצין והדי-סרין בשנת 1996 וכי לו ידע על הפטנטים היה דורש להירשם כממציא משותף.

אבקשך לעיין בקטעים המסומנים במאמר המצורף שהתפרסם ב-2007, ואשר אורי ואני היינו שותפים בכתיבתו. בפרק "תודות" נאמר בבירור: "ד"ר ג'אוויט מחזיק בזכויות הקניין הרוחני על שימוש באגוניסטים ל-NMDA, כולל גליצין, די-סרין ומעכבי הולכת גליצין בטיפול בסכיזופרניה. ד"ר ג'אוויט הוא בעל השליטה ב-Glytech, ב-Amino Acid Solutions וב-Medifoods". אורי מבקש מבית המשפט להאמין כי הוא אינו קורא אף את מאמריו שלו.

המאמר מראה בבירור שאורי ידע גם ידע על הפטנטים שלי זמן רב לפני הדיונים שהתקיימו לאחרונה בהרצוג, וכי לא הייתה לו כל התנגדות אליהם. המאמר מראה גם שהוא ידע היטב על קיומה של Glytech. בקצרה, הדבר מלמד שהוא משקר בתלונתו. בשנת 2004 בחר יחזקאל בשם "Serotech" לחברה שייסד לפיתוח די-סרין, שם המבוסס על שמה של החברה שבבעלותי, Glytech, אשר פיתחה גליצין. הוא לא היה בוחר בשם זה לו לא היה מודע לקיומה של Glytech. יתכן שזהו לא עיקר העניין, אך בתחום המשפט ידועה האמרה "אם מקצתו שקר, כולו שקר". השופט יכיר אותה, אף אם אינה מוכרת לך. הן אורי והן יחזקאל משקרים בעניין זה.

אני מכיר את יחזקאל זה שנים רבות, ועד לאחרונה ראיתי בו אדם ישר דרך. אין לי מושג מדוע הוא בוחר לשקר לך, אך נראה שהסיבה לכך היא שהוא עשה שימוש לא ראוי בכספי תרומה למימון בקשות הפטנט שלו, וכעת עליו להשיב את הכספים החסרים לקרנות שמהן נלקחו. בתמיכתך בתביעה זו אתה מאפשר לו לחפור לעצמו בור עמוק יותר. לבסוף יהיה הבור כה עמוק עד שבית החולים כולו יתמוטט ויפיל אותך עמו.

אני מפציר בך לחשוב היטב על מה שאתה עושה לאורי. אורי ואני חברים זה שנים רבות. הייתי בשמחות של ילדיו הוא היה בשמחות של ילדי. רק לפני שנה וחצי הוא היה במסיבת "שבע ברכות" שנערכה לבן שלי וברך אחת משבע הברכות, לראשונה בחייו. אשתי ואני היינו בשבעה על טל. לשום אדם לא מגיע לסבול כפי שאורי סבל. הוא חווה טראומה קשה ויש בו כעס גדול על דברים רבים בחיים. עם זאת, מבחינה חוקית הוא אינו ממציא של פטנט 4, ותהיה זו אכזריות לעודד אותו לחשוב כך.

אם התביעה תתקדם, אורי יצטרך להסביר, לאחר שישבע לומר את האמת, מדוע פרסם ב-2007 מאמר שמראה כי ידע על קיומה של Glytech בשעה שהוא טוען כי לא ידע עליה. אם יוכרח להשתתף במשפט, תאבד לו מעט שלוות הנפש שעוד נותרה לו. בשיחתנו האחרונה, לפני כחודשיים, הוא סיפר שהוא מקדיש את רוב זמנו לכתיבת שירה. הוא נשמע מדוכא ובודד. אני חושב שאם יוכרח להעיד עדות שקר לאחר שנשבע לומר את האמת הוא עלול לאבד את איזונו הנפשי כליל.

צר לי שלא יכולנו להיפגש בתקופת החגים. אני נמצא כעת שוב בארצות הברית, אך אשוב לישראל בשבוע המתחיל ב-21 באוקטובר. אשמח להיפגש עם אורי (כפי שהוצע בהודעת הדוא"ל), עם יחזקאל ואתך, כולנו יחד או עם כל אחד לחוד. אם אתה חושש לפגוש אותי ולהיווכח באמת, אאלץ להודיע לשגריר אילון כי התרשמותו ממך אינה נכונה עוד. יתרה מזאת, גם אתה תדע שכך הדבר.